CELEX: 32011R1332
Language: hr
Date: 2011-12-16 00:00:00
Title: Uredba Komisije (EU) br. 1332/2011 od 16. prosinca 2011. o zahtjevima uporabe zajedničkoga zračnog prostora i operativnim procedurama za izbjegavanje sudara u zraku  Tekst značajan za EGP

07/Sv. 23
            
            
               HR
            
            
               Službeni list Europske unije
            
            
               119
            
         32011R1332
   
               L 336/20
            
            
               SLUŽBENI LIST EUROPSKE UNIJE
            
         UREDBA KOMISIJE (EU) br. 1332/2011
   od 16. prosinca 2011.
   o zahtjevima uporabe zajedničkoga zračnog prostora i operativnim procedurama za izbjegavanje sudara u zraku
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 216/2008 Europskog parlamenta i Vijeća od 20. veljače 2008. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa i stavljanju izvan snage Direktive Vijeća 91/670/EEZ, Uredbe (EZ) br. 1592/2002 i Direktive 2004/36/EZ (1), a posebno njezin članak 8. stavak 1., članak 8. stavak 5. i članak 9. stavak 4.,
   budući da:
   
               (1)
            
            
               Potrebno je uvesti zaštitne mjere za operatore zrakoplova koji su registrirani u državi članici ili u trećoj zemlji kojima upravlja operator Unije i za operatore zrakoplova koje unutar Unije upotrebljavaju operatori iz treće zemlje.
            
         
               (2)
            
            
               Nakon niza sudara zrakoplova pri kojima sigurnosne granice nisu bile poštovane, uključujući nesreće u mjestu Yaizu (Japan) 2001. i u mjestu Überlingen (Njemačka) 2002. potrebno je poboljšati trenutačnu programsku opremu sustava za izbjegavanje sudara u zraku. Rezultati studija pokazuju da uporabom sadašnje programske opreme sustava za izbjegavanje sudara u zraku postoji vjerojatnost rizika sudara u zraku 2,7 × 10–8 po satu leta. Stoga se smatra da je trenutna verzija ACAS II 7.0 neprihvatljivi sigurnosni rizik.
            
         
               (3)
            
            
               Potrebno je uvesti novu programsku verziju sustava za izbjegavanje sudara u zraku (ACAS II) da se izbjegnu sudari svih zrakoplova koji lete u zračnom prostoru obuhvaćenom Uredbom (EZ) br. 216/2008.
            
         
               (4)
            
            
               Za osiguranje najviših mogućih sigurnosnih standarda, zrakoplovi koji nisu u području primjene obvezatnih zahtjeva u vezi s prijevozom nego su opremljeni sustavom ACAS II, prije stupanja na snagu ove Uredbe moraju ugraditi sustav ACAS II s najnovijom verzijom programske opreme za izbjegavanje sudara.
            
         
               (5)
            
            
               Kako bi se osigurale sigurnosne prednosti povezane s novom programskom verzijom, svi zrakoplovi moraju biti opremljeni u najkraćem mogućem roku. Međutim, potrebno je postaviti realistični vremenski okvir zrakoplovnoj industriji kako bi se prilagodila novoj Uredbi uzimajući pritom u obzir dostupnost nove opreme.
            
         
               (6)
            
            
               Agencija je pripremila provedbena pravila i dostavila ih kao mišljenje Komisiji u skladu s člankom 19. stavkom 1. Uredbe (EZ) br. 216/2008.
            
         
               (7)
            
            
               Mjere predviđene ovom Uredbom u skladu su s mišljenjem Odbora Europske agencije za zrakoplovnu sigurnost koji je osnovan člankom 65. Uredbe (EZ) br. 216/2008,
            
         DONIJELA JE OVU UREDBU:
   Članak 1.
   Predmet i područje primjene
   Ovom Uredbom propisuju se zahtjevi uporabe zajedničkog zračnog prostora i operativnih postupaka za izbjegavanje sudara u zraku koje moraju ispunjavati:
   
               (a)
            
            
               operatori zrakoplova iz članka 4. stavka 1. točke (b) i točke (c) Uredbe (EZ) br. 216/2008 koji obavljaju letove u Uniju, unutar Unije ili izvan Unije; i
            
         
               (b)
            
            
               operatori zrakoplova iz članka 4. stavka 1. točke (d) Uredbe (EZ) br. 216/2008 koji obavljaju letove u zračnom prostoru iznad državnog područja na koje se Ugovor odnosi, te u svakom drugom zračnom prostoru u kojem države članice primjenjuju Uredbu (EZ) br. 551/2004 Europskog parlamenta i Vijeća (2).
            
         Članak 2.
   Definicije
   Za svrhe ove Uredbe primjenjuju se sljedeće definicije:
   
               1.
            
            
               „sustav za izbjegavanje sudara u zraku (ACAS)” znači sustav uređaja u zrakoplovu koji radi na temelju signala transpondera sekundarnog nadzornog radara (SSR) i radi neovisno o zemaljskoj opremi, a pruža informacije pilotu o mogućim zrakoplovima koji ga ugrožavaju opremljeni SSR transponderom;
            
         
               2.
            
            
               „ sustav za izbjegavanje sudara u zraku II (ACAS II)” znači sustav u zrakoplovu za izbjegavanje sudara koji pored prometnog upozorenja (TA) omogućuje i vertikalne rezolucijske informacije;
            
         
               3.
            
            
               „indikacija obaveznog vertikalnog razdvajanja (RA)” znači indikacija koja letačkoj posadi preporučuje manevar s ciljem uspostavljanja odstojanja od svih zrakoplova koji predstavljaju opasnost, ili ograničenje manevra s ciljem održavanja postojećeg odstojanja;
            
         
               4.
            
            
               „indikacija prometnog upozorenja (TA)” znači upozorenje letačkoj posadi zrakoplova da određeni zrakoplov u njihovoj blizini predstavlja moguću opasnost.
            
         Članak 3.
   Sustav za izbjegavanje sudara u zraku (ACAS)
   1.   Zrakoplovi iz odjeljka I. Priloga ovoj Uredbi moraju biti opremljeni i djelovati u skladu s pravilima i procedurama navedenim u Prilogu.
   2.   Države članice osiguravaju da je djelovanje zrakoplova iz članka 1. stavka 2. točke (a) Uredbe (EZ) br. 216/2008 u skladu s pravilima i procedurama navedenim u Prilogu i u skladu s uvjetima iz tog članka.
   Članak 4.
   Posebne odredbe za operatore na koje se primjenjuje Uredba Vijeća (EEZ) br. 3922/91 (3)
   
   1.   Odstupajući od odredaba OPS 1.668 i OPS 1.398 iz Priloga III. Uredbi (EEZ) br. 3922/91, članak 3. i Prilog ovoj Uredbi odnose se na operatore zrakoplova iz članka 1. točke (a).
   2.   Sve druge obveze zračnih prijevoznika iz Uredbe (EEZ) br. 3922/91, kad je riječ o odobrenju, ugradnji ili djelovanju opreme i dalje se primjenjuju na ACAS II.
   Članak 5.
   Stupanje na snagu i primjena
   1.   Ova Uredba stupa na snagu dvadesetog dana od dana objave u Službenom listu Europske unije.
   2.   Članci 3. i 4. primjenjuju se od 1. ožujka 2012.
   3.   Odstupajući od stavka 2. odredbe iz članaka 3. i 4. primjenjuju se od 1. prosinca 2015. za zrakoplove s individualnom svjedodžbom o plovidbenosti izdanom prije 1. ožujka 2012.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 16. prosinca 2011.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 79, 19.3.2008., str. 1.
   
      (2)  SL L 96, 31.3.2004., str. 20.
   
      (3)  SL L 373, 31.12.1991., str. 4.
   
      PRILOG
      
         Sustav za izbjegavanje sudara u zraku (ACAS) II
      
      (Dio-ACAS)
      
         Odjeljak I.–   oprema ACAS-a II
      
      AUR.ACAS.1005   Zahtjev performansi
      
      
                  1.
               
               
                  Sljedeći zrakoplovi na turbinski pogon opremljeni su sustavom logike za izbjegavanje sudara ACAS II verzija 7.1:
                  
                              (a)
                           
                           
                              zrakoplovi s najvišom dopuštenom masom pri uzlijetanju preko 5 700 kg; ili
                           
                        
                              (b)
                           
                           
                              zrakoplovi s brojem putničkih sjedala većim od 19.
                           
                        
            
                  2.
               
               
                  Zrakoplovi koji nisu navedeni u točki (1), ali koji su dobrovoljno opremljeni ACAS-om II, opremaju se programom logike za izbjegavanje sudara verzije 7.1.
               
            
                  3.
               
               
                  Točka 1. ne primjenjuje se na sustave zrakoplova bez posade.
               
            
         Odjeljak II.–   Operacije
      
      AUR.ACAS.2005   Uporaba ACAS-a II
      
      
                  1.
               
               
                  ACAS II tijekom leta, osim u slučajevima iz popisa minimalne opreme kako je utvrđeno u Prilogu III. Uredbi (EEZ) br. 3922/91, upotrebljava se tako da omogućuje davanje RA indikacija letačkoj posadi kad se otkrije nedopuštena blizina drugog zrakoplova, osim kad se zbog neuobičajenog postupka ili stanja u kojima je djelovanje ograničeno, zahtijeva ograničenje načina pružanja RA indikacija (upotrebljavaju se isključivo TA indikacije).
               
            
                  2.
               
               
                  Kad sustav ACAS II pruža indikaciju RA:
                  
                              (a)
                           
                           
                              pilot odmah postupa u skladu s indikacijama RA indikacija, čak i onda kad je u suprotnosti s uputama službe kontrole zračnog prometa (ATC), osim u slučaju kada bi takav postupak ugrozio sigurnost zrakoplova;
                           
                        
                              (b)
                           
                           
                              letačka posada, čim to radno opterećenje dopušta, obavješćuje odgovarajuću ATC jedinicu o svakoj RA koja zahtijeva odstupanje od tekućih uputa ili odobrenja kontrole zračnog prometa (ATC);
                           
                        
                              (c)
                           
                           
                              kad se nesuglasje riješi, zrakoplov:
                              
                                          i.
                                       
                                       
                                          se odmah počinje pridržavati potvrđenih uputa ili odobrenja ATC-a, pri čemu mora obavijestiti ATC o tom manevru; ili
                                       
                                    
                                          ii.
                                       
                                       
                                          treba postupati u skladu sa svim izdanim izmjenama odobrenja ili uputa službe kontrole zračnog prometa.
                                       
                                    
                        
            AUR.ACAS.2010   Osposobljavanje za ACAS II
      
      Operatori utvrđuju ACAS II operativne postupke i programe osposobljavanja da se letačka posada na odgovarajući način osposobi za slučaj sudara u zraku i za uporabu opreme ACAS II.